Misverstand oor Gary Player se twiet - Maroela Media
Project Rhino KZN het Vrydag berigte dat die natuurbewaarder Ian Player oorlede is, ontken.
“Neem asseblief kennis dat daar ŉ misverstand ontstaan het oor ŉ twiet van Ian se broer, Gary,” het woordvoerder Sheelagh Antrobus aan Sapa gesê. “Ian is nog steeds by ons, saam met sy liefdevolle familie en vriende.”
Sy het gesê die gesin sal ŉ amptelike kennisgewing uitreik indien sy toestand verander.
Die bekende golfspeler, Gary Player, het Vrydag op Twitter geskryf: “My geliefde broer Ian het sy kano op die rivier van die lewe laat vaar en hy sal binnekort na die anderkant geneem word. Ek gaan jou mis. Liefde.”
Die Wilderness Network het Woensdag gesê Player herstel ná ŉ ernstige beroerte met komplikasies. “Hy is gemaklik by sy huis in die Karkloof in KwaZulu-Natal,” het die organisasie gesê. “Sy vrou, Ann en ander gesinslede ondersteun hom.”
Player (87) het verlede Donderdag die beroerte gehad. Hy is veral bekend daarvoor dat hy die witrenosters in die 1950’s in KwaZulu-Natal van uitsterwing gered het.
Gary Player se tweet
gary player Ian Player